Na podlagi prvega odstavka 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb, v nadaljnjem besedilu: ZJU) predsednik Vlade RS, objavlja naslednji

**POSEBNI JAVNI NATEČAJ**

**ZA POLOŽAJ GENERALNEGA DIREKTORJA STATISTIČNEGA URADA REPUBLIKE SLOVENIJE**

I.

Kandidat, ki se bo prijavil na navedeni javni natečaj, mora izpolnjevati naslednje pogoje:

* da je državljan Republike Slovenije;
* visokošolsko univerzitetno izobraževanje (prejšnje)/visokošolska univerzitetna izobrazba (prejšnja) Matematika in statistika oziroma Družbene vede in vedenjske znanosti oziroma Poslovne in upravne vede ali specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja) Matematika in statistika oziroma Družbene vede in vedenjske znanosti oziroma Poslovne in upravne vede ali magistrsko izobraževanje (druga bolonjska stopnja)/magistrska izobrazba (druga bolonjska stopnja) Matematika in statistika oziroma Družbene vede in vedenjske znanosti oziroma Poslovne in upravne vede ali magistrsko izobraževanje po visokošolski strokovni izobrazbi (prejšnje)/magisterij po visokošolski strokovni izobrazbi (prejšnja) Matematika in statistika oziroma Družbene vede in vedenjske znanosti oziroma Poslovne in upravne vede;
* najmanj 7 let delovnih izkušenj;
* znanje uradnega jezika;
* da ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev;
* da zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
* ima dovoljenje za dostop do tajnih podatkov stopnje STROGO TAJNO v skladu z Zakonom o tajnih podatkih (Uradni list RS, št. 50/06 – uradno prečiščeno besedilo, 9/10, 60/11, 8/20 in 18/23 – ZDU-1O). Če izbrani kandidat dovoljenja nima, se postopek pridobitve dovoljenja izvede pred imenovanjem na položaj;
* funkcionalna znanja upravnega vodenja in upravljanja kadrovskih virov (pridobijo se v petnajstih mesecih od dneva imenovanja na položaj).

Zaželeno je, da ima kandidat višjo raven znanja angleškega jezika.

Okvirna vsebina dela:

* zastopanje in predstavljanje urada doma in v mednarodnem okolju,
* odločanje o ključnih sistemskih rešitvah in drugih najzahtevnejših strokovnih vprašanjih z delovnega področja urada,
* usmerjanje in nadzorovanje dela urada,
* načrtovanje razvoja organizacije urada,
* organiziranje in vodenje delovnega procesa in poslovanja urada,
* skrb za kadrovsko poslovanje,
* skrb za zagotavljanje in odgovornost za varnost in zdravje pri delu.

II.

Prijava kandidata mora vsebovati:

1. V celoti izpolnjen Europass življenjepis (dostopen na spletni strani <http://europass.cedefop.europa.eu/sl/documents/curriculum-vitae>), iz katerega mora biti posebej razvidno izpolnjevanje vodstvenih in delovnih izkušenj v skladu s Standardi strokovne usposobljenosti z merili za izbiro in metodami preverjanja usposobljenosti uradnikov na položajih v državni upravi, št. 0130-8/2023/5 z dne 17. 4. 2023 (v nadaljevanju Standardi), ki jih je določil Uradniški svet, objavljenimi na spletni strani Uradniškega sveta – <http://www.uradniskisvet.si>.
2. Izjavo, da je državljan Republike Slovenije.
3. Izjavo, da ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev.
4. Izjavo, da zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.
5. Izjavo, da za namen tega postopka dovoljuje Kabinetu predsednika Vlade Republike Slovenije pridobitev podatkov o izpolnjevanju zgoraj navedenih pogojev iz uradnih evidenc. V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.
6. Izjavo, da soglaša s tem, da se bo zanj opravilo varnostno preverjanje za dostop do tajnih podatkov stopnje STROGO TAJNO v skladu z Zakonom o tajnih podatkih (Uradni list RS, št. 50/06 – uradno prečiščeno besedilo, 9/10, 60/11, 8/20 in 18/23 – ZDU-1O).
7. Kandidat mora prijavi predložiti tudi vizijo prednostnih nalog in razvoja urada v mandatnem obdobju, za katerega vodenje kandidira, z vsemi potrebnimi sestavinami, določenimi s Standardi (več o tem v Standardih na str. 4 in 5).

Vizija mora biti napisana na najmanj dveh in največ petih straneh v A4 formatu. Iz vizije mora biti razvidno, da je plod lastnega razmišljanja kandidata.

Vizija mora biti sestavljena iz naslednjih delov:

* poslanstvo urada: kratka predstavitev vloge, položaja in poslanstva urada;
* vsebinska opredelitev vizije: iz opisane vizije mora biti razvidno, kako bi kandidat prispeval k razvoju urada in področja v mandatnem obdobju, zlasti z opredelitvijo prednostnih ciljev dela, aktivnosti za njihovo doseganje in merljivih kazalnikov realizacije le teh;
* okvirna opredelitev časa, potrebnega za uresničitev predlagane vizije z utemeljitvijo razlogov za posamezno zastavljeno časovno razdobje, torej z opredelitvijo korakov, potrebnih sprememb v opredeljenem časovnem razdobju, ki bi organizacijo približalo zastavljeni viziji ter finančne, kadrovske in druge posledice predlaganih sprememb oziroma potrebnih virov za uresničitev vizije, od začetka uvajanja novosti pa do vzpostavitve želenega stanja v skladu s predlagano vizijo;
* morebitne zakonske spremembe, ki bi bile potrebne za uresničitev vizije.
1. Če kandidat razpolaga z varnim elektronskim predalom, sporoči njegov naslov.

III.

Po 13. točki 6. člena ZJU se kot delovne izkušnje šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Izbrani kandidat bo delovne izkušnje dokazoval z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo z magisterijem znanosti ali doktoratom znanosti, ter eno leto v primeru, ko ima kandidat opravljen pravniški državni izpit oziroma pravosodni izpit.

IV.

Posebna natečajna komisija, ki jo imenuje Uradniški svet, ugotovi, kateri kandidati izpolnjujejo pogoje za položaj in kateri kandidati so glede na svojo strokovno usposobljenost primerni za ta položaj. Strokovno usposobljenost kandidatov bo posebna natečajna komisija preverjala v skladu s Standardi.

Posebna natečajna komisija bo kandidatom, ki izpolnjujejo pogoje in so glede na svojo strokovno usposobljenost primerni za položaj, ter kandidatom, ki se ne uvrstijo na seznam strokovno usposobljenih kandidatov izdala poseben sklep.

V.

Izbrani kandidat bo imenovan na položaj za dobo petih let z možnostjo ponovnega imenovanja. S kandidatom, izbranim na javnem natečaju, ki pred tem ni imel statusa uradnika pri istem delodajalcu, se sklene pogodba o zaposlitvi za določen čas za obdobje petih let. Izbrani kandidat bo delo opravljal na sedežu urada v Ljubljani, Litostrojska 54.

Najkasneje v petnajstih mesecih od imenovanja na položaj mora izbrani kandidat pridobiti funkcionalna znanja upravnega vodenja in upravljanja kadrovskih virov.

VI.

Pisno prijavo z izjavami je potrebno poslati v zaprti ovojnici **z označbo: "za javni natečaj" in navedbo delovnega mesta "generalni direktor SURS"** na naslov: Uradniški svet, Tržaška 21, Ljubljana.

Zadnji dan za prijavo je: četrtek, 15. 2. 2024.

Za pisno obliko prijave se šteje tudi elektronska oblika, poslana na elektronski naslov: gp.mju@gov.si, pri čemer veljavnost prijave ni pogojena z elektronskim podpisom.

Za morebitne dodatne informacije v zvezi s postopkom javnega natečaja se lahko kandidati obrnejo na Ministrstvo za javno upravo, ga. Simona Cvelbar, tel. št. (01) 478 7866, v zvezi z delovnim področjem pa na Statistični urad RS, ga. Tjaša Zrnec, tel. št. 01 241 6478.

Izbranemu kandidatu bo izdana odločba o imenovanju na položaj, neizbrani kandidati pa bodo prejeli obvestilo o neizbiri.

V besedilu natečaja uporabljeni izrazi, zapisani v moški slovnični obliki, so uporabljeni kot nevtralni za ženske in moške.